喇沙書院

喇沙書院係香港男子天主教中學，由喇沙會修士於1932年創立，位於九龍城區。

歷史

成立同初期發展 
1917年，聖若瑟書院嘅修士喺漆咸道設立咗一間小學。當時，九龍發展迅速，對學位嘅需求急增。聖若瑟書院嘅校長艾瑪·撒隆修士認為需要喺九龍起一座新校舍作為聖若瑟書院九龍分校。1920年代末，佢喺界限街買咗一塊地，作為發展新學校之用。

1930年11月5號，港督貝璐爵士為新校舍奠基。1931年12月3號，校園嘅設施已經可以容納八班，共303名學生。當時學校由聖若瑟書院嘅五位修士同漆咸道學校嘅四位輔助教師共同管理。

學校於1932年1月6號正式開幕，由七位修士共同管理。艾瑪修士成為首任校長。幾天後，40名學生開始喺校舍西翼寄宿。當時有14班，共540名學生。大概三分之一嘅學生有歐洲血統。

其後七年，學校喺艾瑪修士嘅主理下蓬勃發展。學生喺大學入學試取得優秀嘅成績。幾個實驗室、四個網球場同一座標準足球場相繼落成，並喺校園內豎立一座聖約翰·喇沙嘅塑像。學生人數於1935年增至805人，去到1939年更達1060人。

第二次世界大戰期間 
1939年，第二次世界大戰爆發，嚴重噉影響到學校嘅運作。香港政府徵用咗校舍作為軍事監獄，後來改為醫院。為咗繼續教學，修士喺條街對面建立臨時教室。到咗下晝，修士就到醫院提供協助。

1941年聖誕節，香港淪陷。日軍接管咗校舍，驅逐修士，校舍就變成倉庫。當時香港食物短缺，日軍政府鼓勵市民離開香港，一啲修士因此喺戰時避居越南。學校創辦人兼首任校長艾瑪修士1945年死喺越南。

1946年，戰事結束之後，卡西安修士開始籌劃重開學校，並好快錄取咗600多位學生。香港軍政府喺1947年再次徵用校舍，成立第33綜合醫院。喺柏德烈·唐納修士領導下，學校搬咗去何文田巴富街嘅臨時校舍。雖然當時學校遇到唔少困難，但校內活動並無受到嚴重嘅影響。

為咗紀念艾瑪修士同卡西安修士對學校作出嘅傑出貢獻，學校於2006年開幕嘅兩座新翼，分別以兩位修士嘅名來命名。

戰後發展 
1956年，斐力修士接任校長。1959年8月1號，佢從軍政府方面取回校舍。此後，學生人數持續增長，學校分成中學同小學兩部分。1957年，喇沙小學成立，由彭亨利修士擔任校長。

1964年，喇沙書院喺界限街校舍裏面開夜校。1969年，夜校部獨立，搬咗去何文田，改用新校名陳瑞祺書院。

1970年代中期，校長拉斐爾修士同其他修士商量後，認為舊校舍已經唔能夠滿足教學需要。由於全面翻新耗費龐大，因此班修士決定拆咗舊有嘅校舍，重建一座設施現代化嘅新校舍。為咗籌集重建資金，校方將一部分土地賣咗畀幾間地產發展商，起咗包括碧華花園在內嘅一啲私人住宅，因此新校園嘅佔地比以往減少。重建其間，教學活動繼續進行。1982年，喇沙書院金禧紀念。同年2月19號，新校舍由港督麥理浩主持開幕。

新校舍樓高七層，可容納超過1800名學生。校舍作四方城設計，分東南西北四座，中間有花園同籃球場。花園裡面放置咗一座本來豎立喺舊校舍門口嘅火炬型石雕。所有房間都設有中央冷氣，並安裝咗雙層玻璃窗，以減低往來鄰近啟德機場嘅飛機所發出嘅噪音。除咗課室之外，新校舍提供咗大量進行學術同課外活動所需嘅設施，包括物理、化學、生物、綜合科學實驗室各兩個、一大一細嘅演講廳兩個同其他多用途活動室。此外，呢次重建擴充咗唔少運動場地：包括一個全天候400米田徑場，一個標準人造草地足球場，一個奧林匹克標準50米室外游泳池，一個網球場，一個排球場，兩個室外籃球場，一個健身室，一個壁球場，並有一個體育館，可以用作籃球場同六個羽毛球場。佢嘅看台長廊重可以用作乒乓球室及考場。呢啲設施主要由 Rev. Brother Alphonsus Chee 及譚瑪士修士主導發展。

近年發展 

為咗加強家長同老師之間嘅溝通，家長教師會於1995年1月成立。家教會舉辦好多活動，例如閱讀會，中一新生適應週、春茗、教育機構參觀交流、舊生分享演講等，構成學校生活極重要嘅一部分。呢啲活動都好受學生歡迎，當中唔少更係以學生作為中堅分子，協辦籌劃嘅。好多家長都係喇沙書院嘅舊生，佢哋隨著呢啲活動同學生接觸頻繁，對於推廣學校嘅傳統文化，建立對學校嘅歸屬感，起咗好大嘅作用。

1996年9月，學校嘅田徑場同足球場急需重新鋪設。喇沙基金會喺家長教師會嘅協助下，共籌得超過五百萬港元，並得到香港賽馬會捐助同等嘅金額。重鋪計劃於1998年10月完成，設施改名為喇沙書院·香港賽馬會田徑及足球場。

1998年12月，學校主辦咗第三屆亞太區喇沙會教育會議，接待約130個與會者。呢次會議決定成立香港喇沙會辦公室，以譚瑪士修士為召集人，聯繫喇沙會喺香港成立嘅各個機構同埋佢嘅成員。2004年12月，超過150名喇沙會修士同學生來到香港參加第七屆亞太區喇沙青年會議，由校長譚瑪士修士主持，主題係「共同以信仰帶出服務」。

2004年夏天，學校開始進行校舍改善工程，兩座新翼於2005年落成，以學校兩位前修士校長艾瑪同卡西安命名。呢次工程為學校增加咗32間課室，包括一個大型電腦室同一個多媒體學習中心。

校內組織 
喇沙書院舊生會由世界各地嘅喇沙書院舊生所組成。舊生來自社會各個階層，係支持學校嘅重大力量。多年來，舊生會多次為學校籌集經費，用嚟改善校園環境，並以喇沙書院為中心，搭建咗一個寬闊嘅人才網絡。透過佢哋同學生嘅不斷交流，提高學生嘅個人質素。至2005年為止，舊生會會員人數達到5236人。

喇沙書院學生會由學校嘅所有學生所組成，係香港少數享有高度自治權嘅校內學生組織。學生會嘅選舉制度喺本港較罕見：以內閣為單位，由二年級或以上嘅學生以一人一票嘅方式選出。呢個制度同普遍學生會由老師挑選，或者由學生選出個別內閣成員唔同，肯定咗學生會嘅自主同認受性，同時確保內閣成員施政理念嘅一致性。

學生會由六個部門組成：

Class Representative Board, CRB
Clubs Coordinating Board, CCB
Discipline Board, DB
Publications Board, PB
The Secretariat, SEC
Finance Committee

學生會每年都會舉辦各項活動，當中包括天才表演、喇沙學生論壇、聖誕聯歡日、聖誕舞會同喇沙節等。

另外，一些學生廣為使用嘅設施，都設有自治組織，如圖書館部、資訊科技部等，負責維護設施同為學生提供協助。唔少自治組織有好高嘅決策權，教師只擔任顧問角色。

學生會同自治組織嘅成員都喺領帶上佩有特定嘅徽章。

由於學校嘅設施遠多過香港一般標準中學，香港政府並無為保養呢啲設施提供額外資助。為咗維修及更新呢啲設施，校方經常要籌集大量資金。有見及此，法蘭西斯修士同舊生於1992年成立喇沙基金會，協助校方處理有關資助設施保養嘅問題。

首位非修士校長 
一直以來，學校嘅校長都由喇沙會修士擔任。喺香港修改咗相關嘅教育法例之後，中學校長必須喺60歲卸任。然而，近年喇沙會嘅修士多數被派去發展中地區協助當地嘅教學工作，導致已發展地區，例如香港，缺少適合擔任校長嘅年輕修士。2004年，年屆退休之齡嘅譚瑪士修士卸任後，校長一職由學校舊生劉煒堅博士出任。學生同舊生對校方安排非神職人員擔任校長反應不一。

劉煒堅博士於2006年6月27號喺學校網站上，宣佈因私人理由辭去校長一職，由2006年8月31號起生效。校長一職由當時其中一位副校長王仁傑先生署任。王仁傑先生於2007年3月16號正式被委任為校長。

校長一職於2010年9月1號起由賀敬修士擔任。賀敬修士喺2016年8月31號奉喇沙會命令返澳洲，由副校長唐煥星接任校長。

成就 
喇沙書院被視為香港嘅傳統名校，一向喺學業同課外活動上有優秀嘅成績。

學業成績 
1993年，喇沙書院出產咗全港第一個文科十優生。南華早報以 "Arts Student Makes History" 為題報導。

2001年，四名喇沙書院嘅學生喺同一屆香港中學會考中攞到十優嘅佳績。2003年，喇沙書院嘅學生喺會考共攞到501個優，創下自香港舉辦首屆會考以來嘅紀錄。2005年會考，三名喇沙書院學生攞到十優成績，另有六名學生攞到九優或八優佳績。全校共有二十八位同學有資格參與優先錄取計劃。其中兩班理科班嘅學生共攞到超過330個優，平均每個學生有四優成績，成為學界紀錄。

課外活動 
喇沙書院都曾經喺校際文化同運動比賽中奪得無數獎項，其中嬴過聯校中文辯論比賽八次，香港電腦奧林匹克競賽學校大獎冠軍五次，都係學界嘅紀錄。喇沙書院嘅學生都踴躍參加演說、戲劇、音樂等文化演出同比賽。

運動方面，喇沙書院於1993-1994、2003-2004及2004-2005年曾包辦甲、乙、丙三個年齡組別嘅九龍區校際羽毛球比賽冠軍，即大滿貫。喺田徑、羽毛球、籃球、越野跑、劍擊(2010年獲港九區校際劍擊比賽團體賽大滿貫)、足球、曲棍球、壁球、壘球、游泳、乒乓球、網球、排球等體育項目嘅校際競賽中，喇沙書院都奪得或者曾經奪得總冠軍。其中，乒乓球校隊於2001年起至今都係總冠軍。

奧米加玫瑰碗同埋後繼嘅中銀香港紫荊盃係頒畀喺香港及九龍區參同特定體育項目整體成績最好嘅中學嘅獎項。喇沙書院曾奪得上述獎項共25次，係學界體壇保持嘅最高紀錄。

為慶祝創校70週年，1932個學生、舊生、家長同老師於2002年2月3號喺喇沙書院田徑場上「大環抱」，打破最多人同一時間互攬腰間嘅紀錄，被列入《健力士世界紀錄大全》——「環抱一家親」。  但個紀錄於2004年4月23號俾加拿大一間學校打破。

喇沙書院喺香港數學競賽都攞到唔錯嘅成績，佢哋曾經攞過12次冠軍同4次亞軍，都係學界紀錄。

傳統 
喇沙書院非常重視自己嘅傳統，呢啲傳統隨著學校嘅歷史、宗教等因素、歷任校長同舊生嘅言行積累。學生同舊生嘅成就為學校帶來光榮，加上唔少舊生曾經返書院任教，都為發揚傳統創造咗良好嘅條件。

舊生領帶 
中六學生可以打一條繡滿校徽圖案嘅領帶，呢條領帶被稱「舊生呔」，同一般紅丶紫斜線相間嘅校服領帶唔同。

紅紫相間校呔 
原本斜線相間嘅喇沙校呔喺1960年代設計。但由於製造商整錯咗，令到校呔中嘅紫色逐漸變淡，變成紅白相間呔。

由於LSCOBA堅持要保留喇沙傳統，就喺2009-10年度轉番做紅紫相間校呔。不過好多學生都極力反對呢個政策並喺Facebook建立群組「強烈反對喇沙更改校呔設計」。而09-10年度嘅SA President-Johnny Chang亦都訪問Form 1仔，向校方提出改番做紅白相間校呔，但都係無以為繼。

打氣支持 
喺大型嘅校際運動比賽中，特別係每年三月喺灣仔舉行嘅校際田徑總決賽，某些年級嘅學生唔駛上堂，改為去灣仔組成龐大嘅支持團隊。學生由學生會內閣成員率領叫喊口號，又大唱校歌同其他鼓勵歌曲，揮動校旗，以鼓舞田徑隊嘅士氣。好多學生同舊生都耳熟能詳嘅口號包括「La Salle Spirit: never say die」同「Be calm and do your best; that's all La Salle requests」。

學生會又會設計各式各樣嘅橫額、傳單同貼紙，周圍展示同分派。

祈禱 
學生保留祈禱嘅傳統。每個上課日，學生都要祈禱三次，分別喺上堂之前、小息之後同午飯之後。禱告由班主任或信奉天主教嘅同學帶領，頌唸天主經或聖母經等經文，並加上喇沙會學生特有嘅一段：
領：Saint John Baptist de La Salle, 
答：Pray for us; 
領：Live Jesus in our hearts, 
答：Forever! 
呢間嘅學生同舊生全部差唔多都啽得出呢兩頌兩答。

歷任校長 
Rev. Bro. Aimar Sauron, FSC (1932-1945)
Rev. Bro. Cassian Brigant, OBE, FSC (1945-1947)
Rev. Bro. Patrick Toner, FSC (1947-1956)
Rev. Bro. Felix Sheehan, FSC (1956-1966)
Rev. Bro. Casimir Husarik, FSC (1966-1971)
Rev. Bro. Raphael Egan, FSC (1971-1984)
Rev. Bro. Alphonsus Chee, FSC (1984-1990)
Rev. Bro. Francis O'Rourke, FSC (1990-1998)
Rev. Bro. Patrick Tierney, FSC (1998-2000)
Rev. Bro. Thomas Lavin, FSC (2000-2004)
Dr Paul Lau Wai-keen (2004-2006)
Mr Wong Yen-kit (2006-2010)
Rev. Bro. Steve Hogan(2010-2016)
Mr Tong Wun-sing (唐煥星先生）(2016-2023)
Mr Steve Leung Ho-yin (梁浩然先生)(2023-)

班別架構 
中一至中六：各七班

校歌 
喇沙書院校歌原本係英文版，後來由校友黃霑為中文版譯詞。今日，學生同舊生重係比較常用英文版嘅校歌。

英文版：

1.
Boys of courage, boys of daring,
Full of manliness and will;
Spirit nought for danger caring,
Hearts to conquer every ill.

Chorus
We are sons of La Salle everyone,
and no matter where we go,
High aloft her flag we will hold,
and strive that her fame may grow.

2.
There are famous schools in plenty,
With their heroes by the score,
And they flourish high and mighty,
But La Salle is something more.

3.
From her lofty station pointing,
To the sky's majestic dome,
She would have us ever minding,
That above is our true home.

4.
Come whatever kind of weather,
Come the stormy days along;
When the old boys get together,
They will always sing this song.

出版刊物 
 The Lasallite
 - 年刊
 - 喇沙書院編輯部出版

The Lasallian
 - 校報
 - 喇沙書院學生會印務部出版

舊生 
施祖祥 － 前香港貿易發展局總裁
蘇澤光 － 前電訊盈科副主席兼董事總經理，現任香港電影發展委員會主席
梁偉文 － 填詞人
倫永亮 － 作曲家
黃湛森 － 填詞人
白先勇 － 作家
董啟章 － 作家
許冠文 － 影星及創作人
陳欣健 － 香港導演協會副主席
吳榮奎 － 前運輸局局長，現任公務員敍用委員會主席
梁志健 － 香港電台節目主持人
李小龍 － 武術家及功夫影星
孫耀威 － 香港男歌手及唱作人
藍奕邦 － 香港男歌手及創作人
黃建東 － TVB藝人、演員、主持
曾俊華 － 財政司司長
王冬勝 － 香港上海滙豐銀行有限公司執行董事
鄭明訓 － 前領匯主席
鄭柏林 － 息影童星
王賜豪, BBS, JP － 同珍集團主席
蒙民偉 － 信興集團主席兼董事長，慈善家
趙榮德 － 前喇沙書院副校長，現任香港輔導教師協會副主席，電視節目《我們都是父母》客席主持，英語學習書作者
蔡堅 － 香港醫學會前會長
羅志力 － 香港律師會理事，前香港律師會長
黃嘉純 － 香港律師會前會長
陳祖澤 － 九龍巴士有限公司前董事長
周文耀 － 香港交易及結算所行政總裁
楊維信 － 國際稅務專家，會計師，稅務師
朱敦瀚 － 亞洲第一土木工程師及土木工程國際權威
吳守基 － 恩信製衣廠董事、體育界名人
阮浩棕 － 演員、主持
陳百里－商務及經濟發展局副局長

香港世界紀錄一覽

喇沙書院網頁
喇沙書院學生會
喇沙書院舊生會
香港喇沙會
喇沙修士會
喇沙書院校園電視台

香港中學
香港喇沙會學校
九龍塘